**Blândul Păstor**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Blândul Păstor

Încearcă, încearcă, încearcă încearcă,

din lumină și lut pe noi să ne facă

olarul, pe roata făcută dintr-un colț de destin,

dar totu-i durere, și lutul tot țipă

iar olarul îl roagă, să tacă, să tacă,

să tacă durerii luminii, să tacă o clipă!

dar lutul tot plânge, că într-una se frânge

și doare, doare lumina și se teme că moare!

Și spune olarul cu glasul lui dulce,

nu plânge, nu plânge, nu plânge,

că lumină-i puțină și de-abia îmi ajunge,

nu l-ai văzut pe cel dintâi, acolo, pe cruce?!

dar lutul tot plânge, că într-una se frânge

și doare, doare lumina și se teme că moare!

Și frământă olarul, lumina cu lutul frământă

și lutu-n lumină suspină, suspină și plânge,

că durerea e mare până crește pe el carnea sfântă

și olarul frământă, frământă și lutu-n lumină se frânge!

Și spune olarul cu glasul lui dulce,

nu plânge, nu plânge, nu plânge,

că lumină-i puțină și de-abia îmi ajunge,

nu l-ai văzut pe cel de pe urmă, acolo, pe cruce?!

dar lutul tot plânge, că într-una se frânge

și doare, doare lumina și se teme că moare!

Și spune atunci cel dintâi și cel de pe urmă

nu plânge, nu plânge, că Eu am murit pentru tine,

Eu sunt cel ce sunt, ia cu tine durerea și vino cu Mine,

Eu sunt Blândul Păstor, nu rătăci, intră în turmă!